ऐसा लगता है कि पंजाब में लोकप्रियता के शिखर तक पहुंचने वाले हर सिंगर में ऐक्टिंग की फील्ड में भी अपनी पहचान बनाने को लेकर क्रेज है। कुछ वक्त पहले जब हनी सिंह की आवाज का जादू हर किसी पर सिर चढ़कर बोल रहा था तभी हनी भी सिनेमा की स्क्रीन पर नजर आए तो इन दिनों दिलजीत दोसांझ को पंजाबी मेकर के साथ बॉलिवुड के नामी मेकर भी अपनी फिल्म के लिए साइन करने को बेकरार हैं। गुरुदास मान तो बरसों से गायकी और ऐक्टिंग की फील्ड में ऐक्टिव हैं। पंजाबी सिंगर सतिंदर सरताज ने भी इस फिल्म के साथ साथ अब गायकी के साथ ऐक्टिंग में भी हाथ आजमाया है। वैसे, सरताज की तारीफ करनी होगी कि उन्होंने एक ऐसी फिल्म में खुद को लॉन्च किया है जो एक खास क्लास के लिए ही बनाई गई है। इस फिल्म में पंजाब के अंतिम महाराजा दुलीप सिंह और महारानी विक्टोरिया के साथ उनके रिश्तों को पूरी ईमानदारी के साथ भारतीय मूल के ब्रिटिश डायरेक्टर कवि राज ने पेश किया है। हिंदी, अंग्रेजी और पंजाबी में बनी इस फिल्म को इस शुक्रवार को चुनिंदा मल्टिप्लेक्सों में रिलीज़ किया गया है। स्टोरी प्लॉट : महाराजा रणजीत सिंह के सबसे छोटे बेटे दुलीप सिंह (सतिंदर सरताज) को पांच साल की उम्र में ही महाराज घोषित करके महारानी जींद (शबाना आजमी) को उनका संरक्षक घोषित किया गया। ब्रिटिश सिख युद्ध के बाद रानी जींद को गिरफ्तार किया गया और फिर निर्वासित जिंदगी जीने पर मजबूर कर दिया गया। कुछ अर्से बाद ब्रिटिश अधिकारी लॉगिन (जेसन फ्लेमिंग) को महारानी का राज-प्रतिनिधि बना दिया गया। इसी दौरान दुलीप सिंह को लंदन भेज दिया गया। लंदन के राजमहल में महारानी विक्टोरिया से दुलीप सिंह की नजदीकी बढ़ी, इसी दौरान दुलीप सिंह ईसाई बन गए और अंग्रेजी सरकार उस वक्त मोटी पेंशन बांधकर उनसे कोहिनूर हीरा ले लिया गया। लंदन के राजमहल से दुलीप सिंह ने अपनी मां महारानी जींद को कई खत लिखे, जो उनकी मां तक नहीं पहुंचे। ऐसे में दुलीप सिंह आए और अपनी मां जींद से मिले और मां को लंदन अपने साथ ले गए। लंदन में अपने बेटे के साथ रहते हुए महारानी जींद ने दुलीप सिंह को अपनी सिख विरासत और परम्पराओं के बारे में समझाया। इसी दौरान महरानी जींद ने दुलीप सिंह को सिख गुरुओं की अपनी आन-बान और शान के लिए पूरी जिंदगी कौम के लिए कुर्बान करने के बारे में बताया। इसी दौरान जींद को मां से पता चला कि पंजाब के लाखों सिखों को इंतजार है कि महाराज रणजीत सिंह का सबसे छोटा बेटा परदेश से लौटकर वतन आए और उनका नेतृत्व करे। मां की इन्हीं शिक्षाओं का ही असर था कि दुलीप सिंह वापस सिख धर्म में लौट आए। इसी दौरान दुलीप सिंह ने एक विदेशी लड़की से शादी की तो क्वीन विक्टोरिया ने उन्हें ब्लैक प्रिंस ऑफ पर्थशायर की उपाधि दी। लंदन में अपनी मां की मौत के बाद दुलीप सिंह एक बार फिर अपनी कौम की खातिर कुछ करने की चाहत लेकर वतन लौटे। महाराज दुलीप सिंह के किरदार में पंजाब के नामी सिंगर सतिंदर सरताज ने अपने किरदार को अच्छी तरह से जीया है। महारानी जींद के रोल में शबाना आजमी का अभिनय दिल को छूता है, शबाना ने इस किरदार को दिल से निभाया है। पंजाबी डायलॉग में पकड़ अच्छी रही, वहीं जॉन लॉगिन के किरदार में जेसन फ्लेमिंग जमे हैं। भारतीय मूल के ब्रिटिश डायरेक्टर कवि राज ने सब्जेक्ट की डिमांड के मुताबिक फिल्म बनाई है, बॉक्स आफिस को उन्होंने पूरी तरह से दरकिनार किया है। बेशक, टिकट खिड़की पर उनकी यह फिल्म कुछ खास न कर पाए लेकिन दर्शकों की उस क्लास को यह फिल्म यकीनन पसंद आएगी जो कुछ नया जानने और अपने और अपनी कौम के अतीत को जानना चाहते हैं। सतिंदर सरताज ने ही इस फिल्म के पंजाबी गानों को कम्पोज किया है। कई इंटरनैशनल फिल्म फेस्टिवल में फिल्म अवॉर्ड्स जीत चुकी है। अगर आप चालू मसाला फिल्मों से दूर हटकर कुछ अलग और अपने गौरवमयी इतिहास को जानने के शौकीन हैं तभी इस 'ब्लैक प्रिंस' से मिलने जाएं। बॉलीवुड मसाला फिल्मों के शौकीनों के लिए इस फिल्म में कुछ नहीं है। 